- Rimljanurenđe
- <
- 11
- >

11
E Devleso milost premalo Izrael
1 Pučav, gijate: “Dal o Dol čhudija pe manušen?” Na, nisar! Golese kaj sem i me Izraelco taro potomstvo e Avraameso, tari koč e Venijaminesi. 2 Ni čhudija o Dol pe manušen saven angleder birisada. Ni li džanen so o proroko o Ilija vaćarda ano Sveto lil kana ani molitva žalisajlo e Devlese po Izrael?
3 “Gospode! Sa ćire prorokuren mudarde
thaj ćire oltara perade.
Ačhiljem samo me džuvdo,
a akana roden thaj man te mudaren.”
4 Al so vaćarda o Dol e Ilijase?
“Ačhadem manđe vadži efta milje (7 000) manušen
save ni pele ke koča e Vaalese, e xoxavne devlese.”
5 Gija thaj ane kava vreme isi saven o Dol birisada pale piro milost. 6 A te birisada len o Dol pale piro milost, tegani gova naj paše lenđe buća. Gija, e Devleso milost ne bi avola milost.
7 So, tegani? E Izraelcura ni dobisade kova so rodije, al e birime dobisade, a averenđe zurajle e ile. 8 Sar so si pisimo ano Sveto lil:
“Dija len o Dol duxovno sojipe,
e jakha te ma dičhen
thaj kana te ma šunen,
sa dži kava đive.”
9 O caro o David phenol:
“Nek dolen pe ani klopka
thaj nek peren ane zamke
kana pheren pumare astalura xamasa.
Nek peren thaj nek aven kaznime.
10 Nek aven lenđe jakha kore te našti dičhen,
thaj nek banđon lenđe dume taro pharipe ane sa e đivesa.”
O spasenje avere narodurengo
11 Pučav gijate: Dal sapletisajle e Izraelcura te bi perena? Na, nisar! Al paše lenđe grehura o spasenje avilo avere narodurenđe, te bi e Izraelcura avena ljubomorna. 12 Al te postanisada lengo greh baro blagoslov e svetose thaj gova so pele, postanisada blagoslov avere narodurenđe, kobor tegani avera narodura ka primin blagoslov kana e Jevreja ka aven gasave saven o Dol manđol?
13 Al tumenđe save naj sen Jevreja, vaćarav: golese so me sem apostol avere narodurengo, dav sa mandar te baravav mi služba 14 ani nada te bi mingre manušen čhuvava te aven ljubomorna thaj te bi spasina pe nesave lendar. 15 Kana o Dol odbisada e Jevrejen, mirisajlo avere narodurencar. So, gija, ka značil kana o Dol palem ka prihvatil e Jevrejen, nego te vazdol len andare mule? 16 Te si angluno kotor taro humer posvetimo e Devlese, tegani si sa o humer sveto. A te si o koreno sveto, ka aven sveta i e raja.
Kalemipe avere narodurengo
17 Al te sesa nesave raja phađe thaj tu – savo naj san jevrejo – divljo maslino, san kalemime maškar lende thaj akana isi tut kotor ano koreno thaj primi blagoslov andaro koreno e maslinako, 18 dikh te ma ave barikano angle čhinde raja. Al te san barikano, ma te bistre kaj ni inđare tu o koreno, nego o koreno tut. 19 Al tu vaćare: “E raja sesa čhinde te šaj me avav kalemimo ke lengo than.” 20 Čače, gola raja sesa čhinde golese so ni pačaje, al tu ačhe golese kaj pača. Ma te vazde tut, nego te dara golestar so bi šajine te avol. 21 Golese kaj, te o Dol ni poštedisada e čačukane raja, ni tut ni ka poštedil.
22 Golese, dikh savo šukar thaj strogo si o Dol. Vov si strogo premal kola save peren, al si šukar premal tute, te ačhiljan ane leso šukaripe. Al te ni ačhiljan, i tu ka ave čhindo. 23 Al i von e Izraelcura, te ni ačhile ano bipačajipe, ka aven palem kalemime. Golese kaj, o Dol isi le zuralipe palem len te kalemil.
24 Gija, te san tu – savo naj san jevrejo – sar prirodno ran tari divljo maslina čhindo thaj sana neprirodno kalemimo pi pitomo maslina, kobor tegani po ločheste ka aven kalemime pi piri maslina e Izraelcura save si laće čačukane raja?
O Izrael ka avol spasimo
25 Ni mangav, phralalen thaj phejalen, kava garajipe te ačhol tumenđe garado, ma te aven barikane. Nesave manuša taro Izrael si zurale ilenđe, al gova ka avol sa dži kaj o đinipe tare sa aver narodura ni ćerdol e Devleso narodo. 26 Gija ka avol spasimo sa o Izrael, sar so si pisimo ano Sveto lil:
“Taro Sion ka avol o Izbavitelj
thaj ka crdol tare Jakovese potomkura sa o bidevlikanipe.
27 Ka ćerav savez lencar
kana ka crdav lenđe grehura.”
28 But tare manuša andaro Izrael si akana dušmanura e Lačhe Lafese, al gova si šukaripe tumenđe, avere narodurenđe. Al, von si vadži birime manuša saven o Dol manđol, golese so si von potomkura taro Avraam, o Isaak thaj o Jakov. 29 Golese so, o Dol ni menjil pi odluka kas akharol thaj kase dol pe darura. 30 Sar so tumen save naj sen jevreja ano anglunipe ni šunden e Devle, al akana primisaden o milosrđe paše jevrejengo bipačajipe, 31 gija i e jevreja akana ni šunen e Devle, tumen save naj sen jevreja, te primin o milosrđe, te bi i von primina e Devleso milosrđe. 32 Golese kaj, o Dol sa e manušen phanglja ano neposlušnost, te bi savorenđe smiluila pe.
Slava e Devlese
33 O, kobor si baro e Devleso barvalipe, mudrost thaj o džanglipe!
E Devlese odluke khoni našti objasnil
thaj lese droma khoni našti haljarol.
34 Sar so si pisimo ano Sveto lil:
“Ko pindžarda e Gospodesi gođi?
Il ko sasa leso savetniko?”
35 Thaj: “Ko e Devle dija khanči
so bi Vov lese moralo te iril?”
36 Golese so, sa avol lestar,
maškar leste thaj lese.
Lese nek avol i slava ane sa e đivesa. Amin.

- Rimljanurenđe
- <
- 11
- >

© 2018 TWFTW