- Buća
- <
- 2
- >

2
O Sveto Duxo uljol pe sikade
1 Kana avilo o đive i Pedesetnica – pinda (50) đive pali Pasha, savore sesa katane ko jekh than. 2 Tari jekh drom šundilo zvuko taro nebo sar kana phurdol bari balval thaj i balval pherda sa o čher kaj bešle. 3 Tegani sikadile lenđe sar jagale čhiba save uladile thaj ulile pe svakoneste po jekh. 4 Pherdile savore Svetone Duxosa thaj lije te vaćaren avere čhibencar, sar lenđe o Duxo dija te vaćaren.
5 Ano Jerusalim sesa devlikane Judejcura save avile tare sa e narodura talo nebo. 6 Kana šunde gova zvuko, ćidije pe e manuša. Sesa zbunime, golese kaj dži jekh šunda kaj e sikade vaćaren ke lesi čhib.
7 Divisajle thaj čudisajle. Jekh avere pučlje: “Dikh, naj li sa kala manuša so vaćaren tari Galileja? 8 Sar onda amen savore šuna sar vaćaren ki amari čhib kaj sam bijande? 9 Maškar amende si e Parćanura, e Međanura, e Elamcura, e manuša andari Mesopotamija, andari Judeja thaj andari Kapadokija, andari Ponta thaj andari Cikni Azija, 10 andari Frigija thaj andari Pamfilija, andaro Egipat thaj tare Libijska phuva paši Kirina, putnikura andaro Rim 11 (e Jevreja thaj e manuša save irisade pe ko jevrejsko pačajipe), e manuša taro Krit thaj Arapura. Amen savore šuna len sar vaćaren ke amare čhiba tare bare buća e Devlese!”
12 Savore divisajle thaj sesa zbunime thaj jekh avere pučlje: “So kava značil?”
13 Al avera asaje thaj vaćarde: “Gugli mol pilje. Von matile!”
O Petar propovedil
14 O Petar iklilo katane e dešujekhe (11) apostolurencar thaj zurale vaćarda e manušenđe: “Manušalen, Jevrejonalen thaj savore save bešen ano Jerusalim! Šukar šunen me lafura thaj kava te džanen: 15 Kala manuša naj mate sar so tumen den gođi, golese kaj si enja o sato ki sabalin. 16 Nego kava si gova so vaćarda o proroko o Joilo:
17 Vaćarol o Gospod:
‘Ane palune đivesa
ka čhuvav mingro Duxo pe sa e manuša.
Tumare čhave i čheja ka prorokujin,
tumare terne ka dičhen vizije
thaj tumare purane ka dičhen sune.
18 Ane gola đivesa ka čhuvav mingro Duxo
pe me sluge thaj pe me sluškinje,
thaj ka prorokujin.
19 Ka sikavav e čudura upre ko nebo
thaj znakura tele ki Phuv:
rat, jag thaj oblako taro čuro.
20 O kham ka ćerdol kalo
thaj o čhon sar rat lolo
angleder so avol o baro thaj veličanstveno Đive e Gospodeso.
21 Thaj dži jekh savo rodol e Gospodeso alav,
ka avol spasimo.’
22 Izraelcuralen, šunen kala lafura: O Isus o Nazarećanino sasa manuš save o Dol potvrdisada maškare tumende zorasa thaj čudurencar thaj znakurencar save ćerda o Dol prekal leste tumenđe, sar so džanen i korkore. 23 Gova manuš o Isus, sasa predajimo ane tumare vasta e Devlese odlukasa thaj e Devlese anglune zamislime planesa. Tumen, ano pomoć e abandžijengo, kovisaden le ko krsto thaj mudarden le. 24 Al o Dol vazdija le tare mule thaj oslobodisada le tare dukha e merimase, golese kaj naštine o meripe te ićarol le. 25 Golese o David vaćarol lestar:
‘Dikhav kaj si o Gospod uvek angle mande,
golese kaj ačhol paše mi desno rig te ma perav.
26 Golese mingro ilo radujil pe
thaj mi čhib dol vika taro radost,
čak i mingro telo ka avol ani nada,
27 golese kaj ni ka ačhave mingri duša ano sveto e mulengo,
ni ka mučhe ćiro Sveco te ćernjol.
28 Sikadan manđe e droma e džuvdimase
thaj ka phere man baxtasa anglo ćiro prisutnost.’
29 Phralalen, putarde thaj čače šaj vaćarav tumenđe kaj amaro paradad o David mulo, sasa prahome thaj leso limori si maškar amende dži kava đive. 30 Al o David sasa proroko thaj džanglja kaj o Dol sovljasa vaćarda lese kaj jekhe tare lese potomkura ka čhuvol ke leso presto. 31 Vov angleder gova dikhlja thaj phenda tare Hristeso uštipe tare mule:
‘ni ačhada le ano sveto e mulengo
thaj leso telo ni ćernilo’.
32 Kava proročanstvo vaćarol taro Isus save o Dol vazdija tare mule a amen savore gova dikhljam. 33 O Dol vazdija e Isuse ko počasno than ki desno rig thaj primisada taro Dad e Svetone Duxo savo sasa lese obećimo. Vov čhuta pe amende kava so akana dičhen thaj šunen. 34 Golese kaj o David ni uštilo ko nebo, a vov korkoro phenda:
‘Vaćarda o Gospod e Gospodese mingrese:
Beš manđe ki desno rig,
35 sa dži kaj ni čhuvav
ćire dušmajen tale ćire pingre.’
36 Golese šukar te džanol sa o Izraelsko narodo kaj gole Isuse kas tumen čhuten ko krsto, o Dol ćerda te avol Gospod thaj Hrist.”
37 Kana kava šunde e manuša, dukhaja len ano ilo thaj pučlje e Petre thaj avere apostoluren: “Phralalen, so te ćera?”
38 O Petar phenda lenđe: “Pokajin tumen tare tumare grehura thaj savore te krstin tumen ano alav e Isuseso e Hristeso. Gija tumare grehura ka aven oprostime thaj ka primin e Svetone Duxo sar poklon. 39 Golese gova obećanje si tumenđe thaj tumare čhavenđe thaj sa e durutnenđe saven ka dol vika ke peste o Gospod, o Dol amaro.”
40 Thaj bute avere lafurencar opomenisada thaj molisada len vaćarindoj: “Spasin tumen taro sudo savo avol pe kava rumimo bijandipe!”
41 Tegani krstisajle kola save pačaje o lafi. Gija ane gova đive paše trin milje (3 000) duše pridružisajle e pačavnenđe. 42 Ačhile ustrajna ano sikajipe e apostolurengo, ano ćidinipe, ano phađipe o mangro thaj ani molitva.
E pačavnengo džuvdipe
43 Ane sa e duše avili i dar, golese kaj o Gospod ćerda but čudura thaj znakura prekal e apostolura. 44 A sa save pačaje sesa katane thaj sa so sasa len sasa zajedničko. 45 Bićinena sa po barvalipe thaj ulade kolenđe kase trubul. 46 Svako đive ćidije pe katane ano Hram. Ane čhera ćidije pe te len i Gospodnjo večera thaj xalje mangro baxtasa thaj čačukane ilencar. 47 Hvalisade e Devle thaj poštujisade len sa e manuša. A o Gospod svako đive anola lenđe kolen so spasina pe.

- Buća
- <
- 2
- >

© 2018 TWFTW